RIIPPUMATTOMAN TILINTARKASTAJAN ANTAMA KERTOMUS TILINTARKASTUSTUOMIOISTUIMEN VARAINHOITOVUODEN 1995 TILINPÄÄTÖKSESTÄ (96/C 328/05)

LUKIJALLE

Varainhoitovuoden 1987 tilinpäätöksestä lähtien tilintarkastustuomioistuin on vuosittain tarkastuttanut omaa hallintoaan koskevat tilit riippumattomalla tilintarkastajalla. Edellä sanottu ei kuitenkaan rajoita soveltamasta Euroopan yhteisön perustamissopimuksen 188 c artiklan määräyksiä, joilla tilintarkastustuomioistuimelle annetaan vastuu yhteisön kaikkia tuloja ja menoja koskevien tilien tarkastamisesta, eikä kyseisen sopimuksen 206 artiklan määräyksiä, jotka koskevat vastuuvapauden myöntämistä.

Tilintarkastustuomioistuimen riippumattoman tilintarkastajan varainhoitovuosien 1987-1991 osalta antamat kertomukset on toimitettu ainoastaan Euroopan parlamentin talousarvion valvontavaliokunnan puheenjohtajalle.

Tilintarkastustuomioistuimen jäsenten muodostaman kollegion 8 päivänä heinäkuuta 1993 pitämässään kokouksessa tekemän päätöksen mukaisesti riippumattoman tilintarkastajan antamat kertomukset julkaistaan varainhoitovuodesta 1992 alkaen Euroopan yhteisöjen virallisessa lehdessä.

Jäljempänä olevaan kertomukseen liitetty tilinpäätös perustuu kirjanpitotietoihin, jotka tilintarkastustuomioistuin on toimittanut komissiolle Euroopan yhteisöjen varainhoitovuoden 1995 tulostilin ja taseen laatimista varten. Kyseiset tiedot voidaan asettaa kaikkien niiden käyttöön, jotka esittävät asiasta kirjallisen pyynnön tilintarkastustuomioistuimen ulkoisten suhteiden osastolle.

Tilintarkastustuomioistuimen puolesta

Bernhard FRIEDMANN

Presidentti

Todistus 31 päivänä joulukuuta 1995 päivätyn tilinpäätöksen asianmukaisuudesta ja oikeellisuudesta

Euroopan tilintarkastustuomioistuimen jäsenille

Euroopan tilintarkastustuomioistuimen meille antamaan toimeksiantoon perustuen olemme tarkastaneet:

- kirjanpitotiedot, jotka Euroopan tilintarkastustuomioistuin on toimittanut komissiolle Euroopan yhteisöjen tulostilin ja taseen laatimiseksi varainhoitovuodelta 1995

- Euroopan tilintarkastustuomioistuimen tilinpäätöksen 31 päivältä joulukuuta 1995, joka perustuu kyseisiin kirjanpitotietoihin ja on laadittu julkaistavaksi Euroopan yhteisöjen virallisessa lehdessä.

Kirjanpitotiedot ja tilinpäätös ovat Euroopan tilintarkastustuomioistuimen vastuulla. Meidän vastuunamme on esittää suorittamiemme tarkastusten perusteella mielipide kirjanpitotiedoista ja tilinpäätöksestä.

Olemme suorittaneet tarkastuksen kansainvälisten tarkastusstandardien mukaisesti. Standardit edellyttävät, että tarkastustehtävät suunnitellaan ja suoritetaan siten, että saadaan riittävä varmuus siitä, ettei kirjanpitotietoihin ja tilinpäätökseen sisälly merkittäviä poikkeamia. Tarkastusta suoritettaessa tutkitaan testien avulla todentavat tekijät, jotka osoittavat oikeiksi kirjanpitotietojen ja tilinpäätöksen sisältämät erät ja tiedot. Tarkastukseen sisältyy niin ikään arviointi kirjanpidossa noudatetuista periaatteista ja menettelytavoista sekä Euroopan tilintarkastustuomioistuimen tilinpäätöstä varten tekemistä merkittävistä arvioinneista; myös tilinpäätöksen esittäminen on kokonaisuudessaan tarkastettava. Suorittamamme tarkastukset muodostavat käsittääksemme riittävän perustan mielipiteemme esittämiselle.

Käsityksemme mukaan oheisena olevat kirjanpitotiedot ja tilinpäätös ovat luotettavat ja asianmukaiset ja ne on laadittu varainhoitoasetuksen ja sen soveltamista koskevien yksityiskohtaisten sääntöjen mukaisesti sekä noudattaen Euroopan tilintarkastustuomioistuimen voimassa olevia kirjanpitoperiaatteita ja sisäisiä sääntöjä. Ne antavat oikean kuvan Euroopan tilintarkastustuomioistuimen varoista ja taloudellisesta tilanteesta 31 päivänä joulukuuta 1995 sekä tilintarkastustuomioistuimen tuloista ja menoista kyseisenä päivänä päättyneenä varainhoitovuonna.

Luxemburgissa 2 päivänä heinäkuuta 1996.

Coopers & Lybrand S. C. Réviseurs d'Entreprises

puolesta

Marie-Jeanne CHÈVREMONT Pascal RAKOVSKY

TILINPÄÄTÖS 31 PÄIVÄNÄ JOULUKUUTA 1995

>TAULUKON PAIKKA>

>TAULUKON PAIKKA>

Tilinpäätös 31 päivänä joulukuuta 1995 Tilinpäätöksen liitetiedot

KIRJANPITO- JA TILINPÄÄTÖSPERIAATTEET

1. a) Kirjanpitoa koskevat säännökset

Euroopan tilintarkastustuomioistuimen kirjanpito pidetään ja tilinpäätös laaditaan 21 päivänä joulukuuta 1977 annetun varainhoitoasetuksen, sellaisena kuin se on viimeksi muutettuna 18 päivänä syyskuuta 1995 annetulla neuvoston asetuksella (EY, Euratom, EHTY) N:o 2335/95 ja tiettyjen varainhoitoasetuksen säännösten toteuttamista koskevista yksityiskohtaisista säännöistä 9 päivänä joulukuuta 1993 annetulla komission asetuksella (Euratom, EHTY, EY) N:o 3418/93, säännösten mukaisesti.

Varainhoitoasetuksen soveltamista koskevien yksityiskohtaisten sääntöjen 136 artiklan määräysten mukaisesti tilinpäätös esitetään yleisesti hyväksyttyjen kirjanpidon periaatteiden mukaisesti; näillä periaatteilla tarkoitetaan erityisesti neuvoston direktiiveissä säädettyjä periaatteita, jollei muussa asetuksessa toisin säädetä.

b) Tilintarkastustuomioistuimen omat tulot

Tilintarkastustuomioistuimen omat tulot merkitään tilinpäätökseen varainhoitovuoden kuluessa tosiasiallisesti perittyjen määrien perusteella.

Erääntyneet ja varainhoitovuoden päättyessä vielä perimättä olevat määrät merkitään taseen vastaavaa-puolelle "erilaiset saamiset" -otsikon alle kohtaan "perittävät tulot". Taseen vastattavaa-puolella on vastaava, samanniminen erä "erilaiset velat" -otsikon alla. Perimisen tapahduttua näille kirjauksille tehdään vastakirjaukset.

c) Menot

Tuloja ja menoja koskevaan yhteenvetoon merkityt varainhoitovuoden menot vastaavat maksuja, jotka on suoritettu varainhoitovuoden määrärahoista ja edelliseltä varainhoitovuodelta siirretyistä määrärahoista asiasta annettujen hallinnollisten määräysten mukaisesti.

Varainhoitoasetuksen 6 artiklan kuudennen alakohdan mukaisesti varainhoitovuoden tileille kirjataan menot, joiden hyväksymistä koskeva päätös on saapunut varainhoidon valvojalle viimeistään joulukuun 31 päivänä ja tilinpitäjälle viimeistään seuraavan tammikuun 10 päivänä ja joiden maksamisen tilinpitäjä on suorittanut viimeistään tammikuun 15 päivänä.

d) Käyttöomaisuus

Rakennukset ja kalusto arvostetaan niiden hankinta-arvoon. Mikäli hankinta-arvo on ilmoitettu kansallisena valuuttana, se muunnetaan ecuiksi ostohetkellä voimassa olleen kurssin mukaisesti. Hankintamenosta ei tehdä poistoja suorittamalla hankintamenon kohdentamista kulutilille hankinta-ajankohtaa vastaavana varainhoitovuotena. Tämän käyttöomaisuuden kokonaisarvo kirjataan taseen vastaavaa-puolelle omaisuuden koko käyttöajaksi, ja vastaavansuuruinen erä kirjataan vastattavaa-puolelle kohtaan "oma pääoma".

Kalustosta kirjataan käyttöomaisuustileille ainoastaan sellaiset erät, joiden arvo on vähintään 350 ecua.

e) Tarvikkeet

Tarvikkeet sisältävät toimistotarvikkeiden ja muiden kulutettaviksi tarkoitettujen tavaroiden varastot, jotka arvostetaan viimeisimmän tiedossa olevan hinnan (tarvikkeet) tai hankintamenon (kulutettaviksi tarkoitetut tavarat) mukaisesti. Vastaavansuuruinen kirjaus tehdään taseen vastattavaa-puolelle kohtaan "oma pääoma". Jos hankintameno on ilmoitettu kansallisena valuuttana, se muunnetaan ecuiksi taseen laatimiseen käytetyn vaihtokurssin mukaisesti.

HALLINNOLLISESTA TOIMINNASTA KERTYNEET TULOT

2. Kohta "hallinnollisesta toiminnasta kertyneet tulot" sisältää pääasiassa:

- tulot tilintarkastustuomioistuimen kertomusten ja lausuntojen julkaisemisesta Euroopan yhteisöjen virallisessa lehdessä

- kansallisten eläke- ja vakuutuslaitosten suorittamat vakuutusteknisten vastuuvelkojen maksut, jotka liittyvät virkamiesten eläkeoikeuksien siirtoon.

OMA PÄÄOMA

3. Edellä kohdissa 1 d) ja 1 e) selostettujen periaatteiden mukaisesti laskettu oman pääoman määrä jakaantuu varainhoitovuoden lopussa seuraavasti:

>TAULUKON PAIKKA>

ERILAISET SAAMISET

4. "Erilaiset saamiset" -kohta jakaantuu varainhoitovuoden lopussa seuraavasti:

>TAULUKON PAIKKA>

Kohta "saamiset toimielimen henkilöstöltä" käsittää pääasiassa tilintarkastustuomioistuimen jäsenten ja henkilöstön jo suorittamien työmatkojen kuluja varten maksettuja ennakoita.

Kohta "perittävät tulot" käsittää erääntyneitä, vielä perimättä olevia eriä, ja kohtaan liittyvä vastakirjaus on samannimisellä järjestelytilillä "erilaiset velat" -otsikon alla.

Kohta "kohdentamattomat menot" käsittää komission varainhoitovuoden lopussa laskuttamia eriä, joita ei ole voitu kirjata kulutilille.

ERILAISET VELAT

5. "Erilaiset velat" -otsikko käsittää varainhoitovuoden lopussa seuraavat erät:

>TAULUKON PAIKKA>

"Velka luottokorttiyhtiölle" -alaotsakkeeseen kuuluvat matkatoimiston tilintarkastustuomioistuimelta sopimuksen mukaisesti laskuttamat erät, jotka luottoyhtiön on määrä periä.

"Tulot, jotka voidaan käyttää uudelleen" -järjestelytili vastaa niiden taseen vastaavaa-puolelle kirjattujen vielä käyttämättä olevien summien vastakirjausta, jotka koskevat vakuutuskorvausten palautuksia, veronpalautuksia tai omaisuuden myynnistä kertyneitä tuottoja. Tulot, jotka voidaan käyttää uudelleen, sidotaan uusiin, samantyyppisiin menoihin, ja ne tulee käyttää seuraavan varainhoitovuoden loppuun mennessä.

"Perittävät tulot" -alaotsakkeeseen kuuluvat jäsenvaltioihin kohdistuvat eläkeoikeuksien siirtoon liittyvät saamiset, joita ei ole vielä rahoitettu.

SIIRTYVÄT MAKSUT

6. Varainhoitoasetuksen säännösten mukaisesti seuraavan varainhoitovuoden tammikuun 1 ja 15 päivän välisenä aikana suoritetut maksut, joiden maksumääräys on annettu ennen varainhoitovuoden loppua, kirjataan varainhoitovuoden menoiksi ja sisällytetään taseen vastattavaa-puolelle "siirtyvät maksut" -kohtaan.

SEURAAVALLE VARAINHOITOVUODELLE SIIRRETTÄVÄ SALDO

7. Varainhoitovuoden saldo määräytyy varainhoitovuoden kaikkien tulojen ja varainhoitovuoden omista määrärahoista tai edeltävältä varainhoitovuodelta siirretyistä määrärahoista maksettujen menojen erotuksen perusteella.

Seuraavalle varainhoitovuodelle siirrettävä saldo voidaan eritellä seuraavasti:

>TAULUKON PAIKKA>

TALOUSARVION TOTEUTTAMINEN

8. Varainhoitovuoden 1995 talousarvion toteuttamisen tarkastelu jakautuu siirrettyihin määrärahoihin ja varainhoitovuoden määrärahoihin.

a) Siirretyt määrärahat vastaavat yhtäältä kaikkia ennen varainhoitovuoden päättymistä tehtyjä, mutta maksamattomia sitoumuksia, joista tilintarkastustuomioistuimen on huolehdittava, ja toisaalta määrärahoja, joista talousarvioviranomainen on tehnyt siirtopäätöksen. Edelliseltä varainhoitovuodelta siirretyt määrärahat, jotka eivät toteudu seuraavan varainhoitovuoden kuluessa, peruuntuvat.

>TAULUKON PAIKKA>

b) Varainhoitovuoden määrärahojen toteutumisella tarkoitetaan sidotuista määrärahoista suoritettuja maksuja. Maksusitoumusten maksamatta jäänyt määrä voidaan siirtää seuraavalle varainhoitovuodelle. Määrärahat, joita ei ole sidottu varainhoitovuoden lopussa, peruuntuvat pääsääntöisesti.

>TAULUKON PAIKKA>

Siirretyistä määrärahoista (1 381 963 ecua) ja varainhoitovuoden määrärahoista (47 721 940 ecua) suoritetut maksut ovat yhteensä 49 103 903 ecua. Tämä summa vastaa varainhoitovuoden 1995 tuloja ja menoja koskevassa yhteenvedossa esitettyä menojen kokonaismäärää.

Hallinto- ja kirjanpitomenettelyjä, moitteetonta varainhoitoa sekä sisäistä valvontajärjestelmää koskeva kertomus

Euroopan tilintarkastustuomioistuimen jäsenille

Tarkastaessamme Euroopan tilintarkastustuomioistuimen tulostilin ja taseen 31 päivältä joulukuuta 1995 olemme toimittaneet Euroopan tilintarkastustuomioistuimen voimassa olevien hallinto- ja kirjanpitomenettelyjen sekä sisäisen valvontajärjestelmän tarkastuksen.

I. TAVOITE JA TOTEUTUSTAPA

Tarkastuksemme tavoitteena on tarkastaa, että sisäisen valvonnan sääntöjä asianmukaisesti noudattamalla tilintarkastustuomioistuimen eri yksiköissä pystytään takaamaan

- asianmukainen ja yhtenäinen valvontajärjestelmä,

- talousarviomenettelyn järjestelmällinen noudattaminen ja

- tilintarkastustuomioistuimen laatiman tilinpäätöksen oikeellisuus.

Kyseiset sisäisen valvonnan säännöt perustuvat asetusten ja valvontaan liittyvien tekstien nimenomaisiin säännöksiin ja määräyksiin, ja niiden lähtökohtana on myös moitteettoman varainhoidon yleisten periaatteiden soveltaminen.

Tärkeimmät asetukset ja valvontaan liittyvät tekstit ovat seuraavat:

- Euroopan yhteisöjen yleiseen talousarvioon sovellettava 21 päivänä joulukuuta 1977 annettu varainhoitoasetus, sellaisena kuin se on viimeksi muutettuna 18 päivänä syyskuuta 1995 annetulla asetuksella (EY, Euratom, EHTY) N:o 2335/95

- komission asetus (Euratom, EHTY, EY) N:o 3418/93, annettu 9 päivänä joulukuuta 1993, 21 päivänä joulukuuta 1977 annetun varainhoitoasetuksen soveltamista koskevista yksityiskohtaisista säännöistä

- tilintarkastustuomioistuimen talousarvion toteuttamista koskevat sisäiset säännöt, jotka on hyväksytty 20 päivänä joulukuuta 1994 tehdyllä päätöksellä N:o 94/75.

Tarkastuksemme perustui siis ensisijaisesti tilintarkastustuomioistuimen tärkeimpien hallintomenettelyjen ja kirjanpitojärjestelmien ymmärtämiseen ja kuvaamiseen sekä sisäisen valvonnan ja siihen liittyvien tietoteknisten varmennusmenettelyjen analysointiin ja arviointiin. Lisäksi tarkastukseemme kuului keskusteluja osastojen vastuuhenkilöiden ja heidän avustajiensa kanssa sekä satunnaisotantaan perustuvia tilintarkastustuomioistuimen kirjanpitotositteiden tarkastuksia.

Toteutettujen testien luonteen ja laajuuden määritys perustui arviointiimme tilintarkastustuomioistuimen sisäisen valvonnan laadusta, ja näin ollen testeillä ei välttämättä pystytä tyhjentävästi ilmaisemaan kaikkia mahdollisesti olemassa olevia puutteita. Käsityksemme mukaan testimme vahvistavat asianmukaisella tavalla loppupäätelmäämme, joka perustuu tilintarkastustuomioistuimen valvontajärjestelmän ja moitteettoman varainhoidon tarkastukseen.

II. LOPPUPÄÄTELMÄT

Edellä selostetulla tavalla toteutetun yksityiskohtaisen tarkastuksen perusteella voimme todeta, että

- kirjanpito ja tilinpäätös ovat hyvin luotettavat, mitä osoittaa se, ettei puoleltamme ole esitetty tehtäväksi korjauksia tai oikaisuja

- tietojärjestelmät toimivat asianmukaisesti ja sisäisen valvonnan sääntöjen mukaisesti; yhtäältä siten kuin me olemme ne käsittäneet ja toisaalta siten kuin ne on määritetty edellä mainituissa säännöksissä.

Luxemburgissa 2 päivänä heinäkuuta 1996.

Coopers & Lybrand S. C. Réviseurs d'Entreprises

puolesta

Marie-Jeanne CHÈVREMONT Pascal RAKOVSKY